REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/108-14

4. jun 2014. godine

B e o g r a d

ZAPISNIK

SA DEVETE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 4. JUNA 2014. GODINE

Sednica je počela u 8,30 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić, Aleksandar Marković, Olgica Batić, Milisav Petronijević, Snežana Malović, Ljubiša Stojmirović, Saša Maksimović, Obrad Isailović, Dušica Stojković, Darko Laketić i Dragana Barišić.

Sednici je prisustvovala zamenik člana Odbora Mira Petrović (zamenik Milana Krkobabića).

Đorđe Milićević, član Odbora, pristupio je sednici u toku razmatranja druge tačke dnevnog reda.

Sednici nisu prisustvovali članovi Odbora: Milan Krkobabić, Vesna Martinović i Veroljub Matić.

Sednici su prisustvovali i: Radoslav Sretenović, predsednik Saveta Državane revizorske institucije; Saša Varinac, predsednik i Ristivoje Đokić, zamenik predsednika Republičke komisije za zaštitu prava u postupcima javnih nabavki; Saša Janković, Zaštitnik građana i Vladana Jović, zamenik Zaštitnika građana.

Predsednik Odbora podsetio je članove i zamenike članova Odbora da je prema tački 3. predloženog dnevnog reda ove sednice Odbor trebalo da razmatra zahtev Republičke radiodifuzne agencije za davanje saglasnosti za zaključenje tri ugovora o delu (21 broj 112-433/14 od 5. marta 2014. godine). Kako je pred početak sednice Odboru dostavljen dopis kojim Agencija povlači predmetni zahtev, on je predložio da Odbor iz tog razloga utvrdi dnevni red, bez predložene tačke 3.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 6, 7. i 8. sednice Odbora -

1. Obaveštenje Poslaničke grupe Boris Tadić-Nova demokratska stranka, Zajedno za Srbiju, Zeleni Srbije, o razlogu prestanka mandata narodnom poslaniku Miodragu Rakiću (01 broj 9-1697/14 od 23. maja 2014. godine);

2. Zahtev Državne revizorske institucije za davanje saglasnosti za prijem novih lica radi popunjavanja slobodnih, odnosno upražnjenih radnih mesta u Državnoj revizorskoj instituciji (21 broj 112-224/14 od 28. januara 2014. godine);

3. Zahtev Republičke komisije za zaštitu prava u postupcima javnih nabavki za davanje saglasnosti za zasnivanje radnog odnosa sa novim licima (21 broj 112-588/14 od 19. marta i 21 broj 112-1728/14 od 26. maja 2014. godine);

4. Zahtev Zaštitnika građana za davanje saglasnosti za zasnivanje radnog odnosa na neodređeno vreme i nastavak radnog odnosa na određeno vreme zbog povećanog obima posla (21 broj 112-1186/14 od 28. aprila 2014. godine);

5. Razmatranje zahteva Prof. dr Vladimira Marinkovića, narodnog poslanika, za davanje mišljenja za obavljanje druge javne funkcije (21 broj 112-1283/14 od 5. maja 2014. godine);

6. Razmatranje zahteva Milana Krkobabića, narodnog poslanika, za davanje mišljenja za obavljanje druge javne funkcije (21 broj 02-1337/14 od 8. maja 2014. godine);

7. Razmatranje zahteva Miloša Srećkovića, zamenika člana Republičke izborne komisije, za davanje mišljenja za obavljanje druge javne funkcije (21 broj 02-1338/14 od 8. maja 2014. godine);

8. Razmatranje zahteva dr Zlatibora Lončara, ministra zdravlja, za davanje mišljenja za obavljanje drugog posla (21 broj 02-1483/14 od 14. maja 2014. godine);

9. Razmatranje zahteva Vesne Martinović, narodnog poslanika, za davanje mišljenja za obavljanje drugog posla (21 broj 02-1603/14 od 20. maja 2014. godine);

10. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 6, 7. i 8. sednice Odbora.

**Prva tačka dnevnog reda**: Obaveštenje Poslaničke grupe Boris Tadić -Nova demokratska stranka, Zajedno za Srbiju, Zeleni Srbije, o razlogu prestanka mandata narodnom poslaniku Miodragu Rakiću (01 broj 9-1697/14 od 23. maja 2014. godine)

Predsednik Odbora obavestio je članove i zamenike članova Odbora da je Poslanička grupa Boris Tadić - Nova demokratska stranka, Zajedno za Srbiju, Zeleni Srbije uputila obaveštenje da je narodni poslanik Miodrag Rakić preminuo dana 13. maja 2014. godine i da je potrebno konstatovati prestanak mandata imenovanom kako bi se pokrenula propisana procedura za popunu upražnjenog poslaničkog mesta.

Diskusije nije bilo.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je nastupio slučaj iz člana 88. stav 1. tačka 8. Zakona o izboru narodnih poslanika u kome se nastupanje smrti navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata narodnom poslaniku Miodragu Rakiću, izabranom sa izborne liste BORIS TADIĆ - Nova demokratska stranka - Zeleni, LSV - Nenad Čanak, Zajedno za Srbiju, VMDK, Zajedno za Vojvodinu, Demokratska levica Roma.

Na taj način omogućava se izbor novog narodnog poslanika putem dodeljivanja mandata od strane podnosioca navedene izborne liste drugom kandidatu, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je Zoran Babić, predsednik Odbora.

**Druga tačka dnevnog reda**: Zahtev Državne revizorske institucije za davanje saglasnosti za prijem novih lica radi popunjavanja slobodnih, odnosno upražnjenih radnih mesta u Državnoj revizorskoj instituciji (21 broj 112-224/14 od 28. januara 2014. godine)

Radoslav Sretenović, predsednik Saveta Državne revizorske institucije, obrazložio je članovima i zamenicima članova Odbora zahtev koji je Institucija uputila Odboru radi dobijanja saglasnosti za zasnivanje radnog odnosa sa ukupno 75 novih lica na izvršilačkim radnim mestima, za koja su obezbeđena sredstva u Zakonu o budžetu za 2014. godinu. U nastavku svog izlaganja ukazao je na nužnost popunjavanja upražnjenih radnih mesta radi realizacije poslova iz delokruga Institucije, posebno imajući u vidu potrebu da se ojačaju kapaciteti i unaprede uslovi rada Institucije kroz povećanje broja zaposlenih, kao i da se obezbedi efikasno sprovođenje revizije parlamentarnih političkih stranaka, što je utvrđeno Akcionim planom za sprovođenje Nacionalne strategije za borbu protiv korupcije u Republici Srbiji za period 2013. do 2018. godine (tačkama 3.1.1.5. i 3.23.2.2.).

Član Odbora Olgica Batić podržala je zahtev Državne revizorske institucije i ukazala da je nužno obezbediti nesmetani rad i obavljanje svih aktivosti Državne revizorske institucije u izvršavanju nadležnosti koje ima u reviziji javnih sredstava.

Na predlog predsednika, Odbor je većinom glasova dao saglasnost Državnoj revizorskoj instituciji da može da zasnuje radni odnos sa ukupno 75 lica na izvršilačkim radnim mestima taksativno navedenim u predmetnom zahtevu.

**Treća tačka dnevnog reda**: Zahtev Republičke komisije za zaštitu prava u postupcima javnih nabavki za davanje saglasnosti za zasnivanje radnog odnosa sa novim licima (21 broj 112-588/14 od 19. marta i 21 broj 112-1728/14 od 26. maja 2014. godine);

Saša Varinac, predsednik Republičke komisije za zaštitu prava u postupcima javnih nabavki, obrazložio je članovima i zamenicima članova Odbora zahtev koji je Komisija uputila Odboru radi dobijanja saglasnosti za zasnivanje radnog odnosa na neodređeno vreme sa četiri lica (dva izvršioca u zvanju mlađeg savetnika i jednog izvršioca u zvanju savetnika na radnim mestima za stručnu podršku u poslovima Odeljenja za stručne poslove zaštite prava u postupcima javnih nabavki - Sektor za zaštitu prava u postupcima javnih nabavki i jednog izvršioca u zvanju mlađeg saradnika na radnom mestu kancelarijsko evidencionog saradnika u Odeljenju za poslove vođenja prekršajnog postupka u Sektoru za realizaciju posebnih ovlašćenja Republičke komisije), kao i za angažovanje tri lica po osnovu ugovora o privremenim i povremenim poslovima.

Diskusije nije bilo.

Na predlog predsednika, Odbor je većinom glasova dao saglasnost Republičkoj komisiji za zaštitu prava u postupcima javnih nabavki da može da zasnuje radni odnos sa četiri lica (dva izvršioca u zvanju mlađeg savetnika, jednog izvršioca u zvanju savetnika i jednog izvršioca u zvanju mlađi saradnik), kao i saglasnost za angažovanje tri lica po osnovu ugovora o privremenim i povremenim poslovima, za obavljanje stručnih poslova postupanja po zahtevima za zaštitu prava u postupcima javnih nabavki, žalbama, predlozima i drugim inicijalnim aktima.

**Četvrta tačka dnevnog reda**: Zahtev Zaštitnika građana za davanje saglasnosti za zasnivanje radnog odnosa na neodređeno vreme i nastavak radnog odnosa na određeno vreme zbog povećanog obima posla (21 broj 112-1186/14 od 28. aprila 2014. godine)

Saša Janković, Zaštitnik građana, obrazložio je članovima i zamenicima članova Odbora zahtev koji je uputio Odboru radi dobijanja saglasnosti za: zasnivanje radnog odnosa na neodređeno vreme u Službi Zaštitnika građana sa pet lica radi popunjavanja izvršilačkih radnih mesta putem objavljivanja javnog konkursa; nastavak radnog odnosa na određeno vreme zbog povećanog obima posla sa 20 lica, kao i zasnivanje radnog odnosa na određeno vreme zbog povećanog obima posla, odnosno angažovanje lica po ugovoru o delu, po ugovorima o privremenim i povremenim poslovima, preko omladinske i studentske zadruge, kao i za angažovanje lica po drugim osnovama koje iznosi 10% ukupnog broja zaposlenih na neodređeno vreme u Službi Zaštitnika građana. S tim u vezi, podsetio je na odredbu člana 1. Zakona o izmenama i dopunama Zakona o budžetskom sistemu i ukazao da je od Ministarstva finansija dobio mišljenje prema kome za zasnivanje radnog odnosa na određeno vreme zbog povećanog obima posla, odnosno angažovanje lica po ugovoru o delu, po ugovorima o privremenim i povremenim poslovima, preko omladinske i studentske zadruge, kao i za angažovanje lica po drugim osnovama koje iznosi 10% ukupnog broja zaposlenih nije potrebna saglasnost nadležnog organa.

U nastavku svog izlaganja osvrnuo se na tekstove koji su se pojavili u sredstvima javnog informisanja u vezi visine plata Zaštitnika građana i zaposlenih u Službi Zaštitnika građana i naveo da su zaposleni u Službi državni službenici, da njihova plata u proseku iznosi 40 hiljada dinara, da je plata Zaštitnika građana jednaka plati predsednika Ustavnog suda, a plata njegovih zamenika plati sudije Ustavnog suda, kako je to i utvrđeno Zakonom o Zaštitniku građana.

U diskusiji su učestvovli: Petar Petrović, Snežana Malović, Olgica Batić, Milisav Petronijević i Zoran Babić.

Tokom diskusije članovi Odbora su podržali zahtev Zaštitnika građana i ukazali da je isti opravdan, posebno imajući u vidu značaj koji institut Zaštitnika građana ima za zaštitu ljudskih i manjinskih prava, kao i neadekvatne uslove za rad i manjak zaposlenih u Službi Zaštitnika građana angažovanih na rešavanju pritužbi građana na postupanje organa državne uprave u predmetima u kojima se odlučuje o njihovim pravima i obavezama. Posebno je ukazano na finansijsku situaciju zbog koje u budžetu Republike Srbije nedostaju značajna sredstva i neophodnost da nezavisni državni organi svoje zahteve za dobijanje saglasnosti Odbora za zasnivanje radnog odnosa tome prilagode.

Takođe, članovi Odbora su podsetili da je Odbor u prethodnom sazivu diskutovao o platama funkcionera u nezavisnim državnim organima koje bira Narodna skupština koje se kreću u rasponu od 126 do 395 hiljada dinara i da je Odbor s tim u vezi, uputio dopis Vladi Republike Srbije u kome je zatraženo da se donese propis kojim će se na jedinstven način urediti i ujednačiti visina osnovnih plata funkcionera.

Na predlog predsednika, Odbor je jednoglasno dao saglasnost Zaštitniku građana da zasnuje radni odnos na neodređeno vreme u Službi Zaštitnika građana sa pet lica radi popunjavanja izvršilačkih radnih mesta putem objavljivanja javnog konkursa; da nastavi radni odnos na određeno vreme zbog povećanog obima posla sa 20 lica, kao i da zasnuje radni odnos na određeno vreme zbog povećanog obima posla, odnosno angažovanja lica po ugovoru o delu, po ugovorima o privremenim i povremenim poslovima, preko omladinske i studentske zadruge, kao i za angažovanje lica po drugim osnovama koje iznosi 10% ukupnog broja zaposlenih na neodređeno vreme u Službi Zaštitnika građana.

**Peta tačka dnevnog reda**: Razmatranje zahteva prof. dr Vladimira Marinkovića, narodnog poslanika, za davanje mišljenja za obavljanje druge javne funkcije (21 broj 112-1283/14 od 5. maja 2014. godine)

Predsednik Odbora je obavestio članove i zamenike članova Odbora da je prof. dr Vladimir Marinković podneo Odboru zahtev 21 broj 112-1283/14 za davanje pozitivnog mišljenja za istovremeno obavljanje funkcije narodnog poslanika i funkcije vršioca dužnosti direktora Visoke strukovne škole za preduzetništvo iz Beograda, koja nije korisnik sredstava iz budžeta.

Diskusije nije bilo.

Na predlog predsednika, Odbor je većinom glasova dao pozitivno mišljenje da prof. dr Vladimir Marinković, uz funkciju narodnog poslanika, može da obavlja i funkciju vršioca dužnosti direktora Visoke strukovne škole za preduzetništvo iz Beograda, koja nije korisnik sredstava iz budžeta.

**Šesta tačka dnevnog reda**: Razmatranje zahteva Milana Krkobabića, narodnog poslanika, za davanje mišljenja za obavljanje druge javne funkcije (21 broj 02-1337/14 od 8. maja 2014. godine)

Predsednik Odbora je obavestio članove i zamenike članova Odbora da je Milan Krkobabić podneo Odboru zahtev 21 broj 02-1337/14 za davanje pozitivnog mišljenja za istovremeno obavljanje funkcije narodnog poslanika i funkcije generalnog direktora Javnog preduzeća PTT saobraćaja „Srbija“.

Diskusije nije bilo.

Na predlog predsednika, Odbor je jednoglasno dao pozitivno mišljenje da Milan Krkobabić, uz funkciju narodnog poslanika, može da obavlja i funkciju generalnog direktora Javnog preduzeća PTT saobraćaja „Srbija“.

**Sedma tačka dnevnog reda:** Razmatranje zahteva Miloša Srećkovića, zamenika člana Republičke izborne komisije, za davanje mišljenja za obavljanje druge javne funkcije (21 broj 02-1338/14 od 8. maja 2014. godine)

Predsednik Odbora je obavestio članove i zamenike članova Odbora da je Miloš Srećković podneo Odboru zahtev 21 broj 02-1338/14 za davanje pozitivnog mišljenja za istovremeno obavljanje funkcije zamenika člana Republičke izborne komisije i funkcije predsednika Nadzornog odbora Javnog preduzeća za gazdovanje šumama „Srbijašume“.

Diskusije nije bilo.

Na predlog predsednika, Odbor je jednoglasno dao pozitivno mišljenje da Miloš Srećković, uz funkciju zamenika člana Republičke izborne komisije, može da obavlja i funkciju predsednika Nadzornog odbora Javnog preduzeća za gazdovanje šumama „Srbijašume“.

**Osma tačka dnevnog reda**:Razmatranje zahteva dr Zlatibora Lončara, ministra zdravlja, za davanje mišljenja za obavljanje drugog posla (21 broj 02-1483/14 od 14. maja 2014. godine)

Predsednik odbora je obavestio članove i zamenike članova Odbora da je dr Zlatibor Lončar podneo Odboru zahtev 21 broj 02-1483/14 za davanje pozitivnog mišljenja da uz vršenje funkcije ministra zdravlja, može da obavlja i posao načelnika Odeljenja za transplantaciju jetre Klinike za urgentnu hirurgiju - Urgentni centar.

Diskusije nije bilo.

Na predlog predsednika, Odbor je većinom glasova dao pozitivno mišljenje da dr Zlatibor Lončar može da obavlja načelnika Odeljenja za transplantaciju jetre Klinike za urgentnu hirurgiju - Urgentni centar, uz vršenje funkcije ministra zdravlja.

**Deveta tačka dnevnog reda:** Razmatranje zahteva Vesne Martinović, narodnog poslanika, za davanje mišljenja za obavljanje drugog posla (21 broj 02-1603/14 od 20. maja 2014. godine)

Predsednik odbora je obavestio članove i zamenike članova Odbora da je Vesna Martinović podnela Odboru zahtev 21 broj 02-1603/14 za davanje pozitivnog mišljenja da uz vršenje funkcije narodnog poslanika, obavlja advokatsku delatnost. Naveo je da predmetni zahtev nije u suprotnosti sa zakonom i naglasio da mišljenje za obavljanje druge javne funkcije (drugog posla) koje Odbor daje narodnim poslanicima i drugim funkcionerima koje bira Narodna skupština na osnovu ovlašćenja iz Poslovnika, nije obavezujuće.

U diskusiji su učestvovali Petar Petrović, Olgica Babić, Snežana Malović i Zoran Babić.

Učesnici diskusije su ukazali da se ni jedan narodni poslanik koji se bavi advokaturom do danas nije obratio Odboru sa zahtevom za davanje mišljenja da uz poslaničku funkciju obavlja advokatski posao, a da je imenovana, opreza radi, u zahtevu zamolila Odbor da je pisanim putem obavesti ukoliko joj takva saglasnost nije potrebna.

Na predlog predsednika, Odbor je većinom glasova odlučio da se narodnom poslaniku Vesni Martinović uputi dopis kojim će se imenovana obavestiti da joj nije potrebna saglasnost Odbora za obavljanje advokatske delatnosti, uz vršenje funkcije narodnog poslanika.

**Deseta tačka dnevnog reda: Razno**

U okviru ove tačke dnevnog reda nije bilo pitanja ni predloga.

\*\*\*

Sednica je završena u 10,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić